text: I morgen bliver køerne glade
  12 april 2014 kl. 08.52
  Økologiske køer glæder sig i dag. I morgen bliver de nemlig lukket ud på græs, hvilket får dem til at danse af fryd.
  I morgen lukker økologiske landmænd køerne ud på græs.
  Det er 10. gang, at landmændene gør det til en fælles begivenhed. Og gennem årene er det blevet et stort mål for familieudflugter.
  Det er da også et spektakulært syn, når køerne bliver så glade for at komme ud på frisk græs, at de danser.
  En af de økologiske landmænd er Jette Jacobsen fra Haugaard ved Vojens.
  Hun lader direktør i Landbrug & Fødevarer Søren Gade lukke sine 500 økologiske køer ud på græs.
  - At køerne kommer ud på det friske græs en stor del af året, er noget af det, der gør, at så mange danske forbrugere vælger at købe økologisk mælk. Hver tredje liter mælk, der bliver solgt i de danske supermarkeder i dag, er økologisk, og salget af økologiske æg udgør mere end 20 procent og er i stadig vækst. Samtidig ved vi ved, at 90 pct. af danskerne køber økologiske varer mere eller mindre ofte, siger Søren Gade.
  